Man vas vir ‘smokkel’ van 87 600 pakkies sigaretteDie sigarette waarop beslag gelê is, is sowat R800 000 werd. (Foto: Gautengse verkeerspolisie) Die polisie het by ŉ padblokkade tussen Gauteng en Limpopo beslag gelê op ŉ allemintige besending sigarette. Die Gautengse departement van gemeenskapsveiligheid het Saterdag in ŉ verklaring gesê die 32-jarige verdagte, ŉ Ethiopiër, is op die N1 naby die Carousel-tolhek aangekeer. Hy was in besit van 87 600 pakkies Remington Gold-sigarette met ŉ waarde van nagenoeg R800 000. Gautengse verkeersbeamptes het die man in hegtenis geneem. Hy is in aanhouding en verskyn later in die Temba-landdroshof op aanklagte van die onwettige besit van en handel in sigarette, asook vir die besit van ŉ vervalste afsonderingsdokument. Die departement het die beamptes geloof omdat hulle “veiliger gemeenskappe skep”. “Optredes soos dié is noodsaaklik tydens die Covid-19-afsonderingstydperk om die misdaadgety om te keer. Wetstoepassingsagentskappe sal voortgaan om die vraag na en verskaffing van onwettige goedere te ontwrig en sal verseker dat die sindikate verantwoordelik vir die produksie daarvan gevang word,” het Obed Sibasa, woordvoerder van die Gautengse verkeerspolisie, gesê.